આ વર્ષે પોતાના પ્રથમ ટાઇટલની રાહ જોઈ રહેલી ભારતની ટોચની બેડમિન્ટન ખેલાડી પીવી સિંધુએ અહીં શરૂ થયેલી ચાઇના ઓપનના પ્રથમ રાઉન્ડમાં રશિયાની એવગેનિયા કોસેત્કાયાને ૨૯ મિનિટ સુધી ચાલેલી મેચમાં ૨૧-૧૩, ૨૧-૧૯થી પરાજય આપી બીજા રાઉન્ડમાં પ્રવેશ મેળવ્યો હતો. જોકે, મહિલા ડબલ્સમાં અશ્વિની પોનપ્પા અને એન. સિક્કી રેડ્ડીની જોડીનો પરાજય થતાં બહાર થઈ હતી. ભારતીય મહિલા જોડીને જાપાનની શિહો તનાકા અને કોહારુ યોનેમોટોની જોડીએ એક કલાક નવ મિનિટ સુધી ચાલેલી મેચમાં ૨૧-૧૯, ૧૫-૨૧, ૨૧-૧૭થી હાર આપી હતી. પુરુષ ડબલ્સમાં પણ ભારતને નિરાશા હાથ લાગી હતી. ભારતીય જોડી મનુ અત્રી અને બી. સુમિત રેડ્ડીની જોડીને ડેન્માર્કના કિમ અસ્ત્રુપ અને આન્દ્રેસ સ્કારૂપની જોડીએ ૨૧-૧૬, ૨૭-૨૫થી હરાવી બહાર કર્યા હતા.